CELEX: 32021R0809
Language: lv
Date: 2021-05-20 00:00:00
Title: Komisijas Īstenošanas regula (ES) 2021/809 (2021. gada 20. maijs) par raudzēta Symphytum officinale L. (tauksaknes) lapu ekstrakta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ)

21.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 180/110
               
            
         KOMISIJAS ĪSTENOŠANAS REGULA (ES) 2021/809
         (2021. gada 20. maijs)
         par raudzēta Symphytum officinale L. (tauksaknes) lapu ekstrakta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 23. panta 5. punktu,
         tā kā:
         
                     (1)
                  
                  
                     2015. gada 22. janvārī Komisija saņēma uzņēmuma “Greenprotech” pieteikumu “tauksaknes uzlējumu” apstiprināt par pamatvielu, ko lietot par kukaiņu repelentu un augu elicitoru uz augļu kokiem, zāles un dārzeņiem. Tam bija pievienota informācija, ko iesniegt prasa Regulas (EK) Nr. 1107/2009 23. panta 3. punkta otrā daļa.
                  
               
                     (2)
                  
                  
                     Komisija lūdza zinātnisku palīdzību Eiropas Pārtikas nekaitīguma iestādei (turpmāk “Iestāde”). 2019. gada 28. novembrī Iestāde Komisijai par “tauksaknes uzlējumu” iesniedza tehnisku ziņojumu (2). Balstoties uz minēto tehnisko ziņojumu un pieteikuma iesniedzēja iesniegto dokumentāciju, ir lietderīgi noteikt, ka pieteikuma tvērumā ir aktīvā viela “raudzēts Symphytum officinale L. (tauksaknes) lapu ekstrakts”.
                  
               
                     (3)
                  
                  
                     Ar informāciju, ko pieteikuma iesniedzējs bija iesniedzis par raudzētu Symphytum officinale L. (tauksaknes) lapu ekstraktu, nepietika, lai pierādītu, ka šis ekstrakts atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (3) 2. pantā.
                  
               
                     (4)
                  
                  
                     Iestāde secināja, ka raudzētā Symphytum officinale L. (tauksaknes) lapu ekstrakta specifikācija nav precīzi noteikta. Iestāde arī norādīja, ka par tauksakni zināms, ka tai ir genotoksiskas un kancerogēniskas sastāvdaļas, bet informācija par genotoksisko un kancerogēno savienojumu koncentrāciju raudzētajā Symphytum officinale L. lapu ekstraktā nav bijusi pieejama. Tāpēc nebija iespējams secināt, ka raudzēts Symphytum officinale L. lapu ekstrakts nav jāuzskata par vienu no Regulas (EK) Nr. 1107/2009 23. panta 1. punkta a) apakšpunktā paredzētajām vielām, kas rada bažas.
                  
               
                     (5)
                  
                  
                     Turklāt informācija, kas pieejama par raudzēto Symphytum officinale L. lapu ekstraktu, Iestādei nedeva iespēju pabeigt novērtējumu par risku, ko rada ar uzturu nesaistīta eksponētība, un novērtējumu par risku patērētājiem. Nebija arī pieejama pietiekama informācija par vidisko ekspozīciju un riskiem nemērķa organismiem.
                  
               
                     (6)
                  
                  
                     Relevants izvērtējums, kas būtu veikts saskaņā ar citiem Savienības tiesību aktiem, kā norādīts Regulas (EK) Nr. 1107/2009 23. panta 2. punktā, nebija pieejams.
                  
               
                     (7)
                  
                  
                     Komisija attiecīgi 2020. gada 19. maijā un 2021. gada 26. janvārī Augu, dzīvnieku, pārtikas aprites un dzīvnieku barības pastāvīgajai komitejai ir iesniegusi pārskata ziņojumu (4) un regulas projektu un pabeigusi tos minētās komitejas sanāksmei 2021. gada 24. martā.
                  
               
                     (8)
                  
                  
                     Komisija aicināja pieteikuma iesniedzēju Iestādes tehnisko ziņojumu un Komisijas pārskata ziņojuma projektu komentēt. Pieteikuma iesniedzējs komentārus iesniedza, un tie ir rūpīgi izskatīti.
                  
               
                     (9)
                  
                  
                     Tomēr, neraugoties uz pieteikuma iesniedzēja argumentiem, ar šo vielu saistītās bažas kliedēt nav iespējams.
                  
               
                     (10)
                  
                  
                     Tātad nav konstatēts, ka būtu izpildītas Regulas (EK) Nr. 1107/2009 23. pantā noteiktās prasības. Tāpēc ir lietderīgi vielu “raudzēts Symphytum officinale L. (tauksaknes) lapu ekstrakts” par pamatvielu neapstiprināt.
                  
               
                     (11)
                  
                  
                     Šī regula neliedz saskaņā ar Regulas (EK) Nr. 1107/2009 23. panta 3. punktu iesniegt citus pieteikumus, lūdzot raudzētu Symphytum officinale L. (tauksaknes) lapu ekstraktu apstiprināt par pamatvielu vai to saskaņā ar minētās regulas 7. pantu apstiprināt par darbīgo vielu.
                  
               
                     (12)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Vielu “raudzēts Symphytum officinale L. (tauksaknes) lapu ekstrakts” par pamatvielu neapstiprina.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 20. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 309, 24.11.2009., 1. lpp.
         
         
            (2)  EFSA (Eiropas Pārtikas nekaitīguma iestāde), 2019. Technical report on the outcome of the consultation with Member States and EFSA on the basic substance application for approval of Comfrey steeping to be used in plant protection as an insect repellent and plant elicitor in fruit trees, grass and vegetables.
            EFSA supporting publication 2019:EN-1753. 64 lpp. doi:10.2903/sp.efsa.2019.EN-1753.
         
            (3)  Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.)
         
            (4)  https://ec.europa.eu/food/plant/pesticides/eu-pesticides-db_en